CELEX: 32013D1220(01)
Language: sk
Date: 2013-12-12 00:00:00
Title: Rozhodnutie Komisie z  12. decembra 2013 , ktorým sa zriaďuje Európska rada pre výskum

20.12.2013   
            
            
               SK
            
            
               Úradný vestník Európskej únie
            
            
               C 373/23
            
         ROZHODNUTIE KOMISIE
   z 12. decembra 2013,
   ktorým sa zriaďuje Európska rada pre výskum
   2013/C 373/09
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2013/743/EÚ z 3 decembra 2013, ktorým sa zriaďuje špecifický program na vykonávanie programu Horizont 2020 – Rámcový program pre výskum a inovácie (2014 – 2020) (1), a najmä na jeho článok 6 ods. 1 a 2,
   keďže:
   
               (1)
            
            
               S cieľom zabezpečiť kontinuitu s akciami a činnosťami vykonávanými podľa rozhodnutia Rady 2006/972/ES (2) by Európska rada pre výskum (ďalej len „ERC“), ktorá sa má zriadiť podľa rozhodnutia 2013/743/EÚ, mala nahradiť ERC zriadenú rozhodnutím Komisie 2007/134/ES (3) a stať sa jej právnym nástupcom.
            
         
               (2)
            
            
               V článku 6 ods. 2 rozhodnutia 2013/743/EÚ sa stanovuje, že ERC sa skladá z nezávislej vedeckej rady a zo špecializovanej vykonávacej štruktúry. Špecializovaná vykonávacia štruktúra by sa mala zriadiť ako externá štruktúra v podobe výkonnej agentúry, ktorá sa zriadi osobitným aktom v súlade s nariadením Rady (ES) č. 58/2003 (4).
            
         
               (3)
            
            
               Vedecká rada by sa mala skladať z vedcov, inžinierov a akademických pracovníkov s tou najlepšou povesťou. Jej členovia by mali konať nezávisle od cudzích záujmov a mali by sa vymenovať takým spôsobom, aby sa zaručila kontinuita práce vedeckej rady.
            
         
               (4)
            
            
               S cieľom zabezpečiť včasné vykonávanie špecifického programu vedecká rada ERC, zriadená rozhodnutím 2007/134/ES, už vypracovala predbežné predbežné stanoviská vzhľadom na očakávané opatrenia, ktoré sa majú prijať v súlade s článkom 7 rozhodnutia 2013/743/EÚ. Tieto predbežné stanoviská by vedecká rada zriadená týmto rozhodnutím mala potvrdiť alebo zavrhnúť.
            
         
               (5)
            
            
               Mali by sa stanoviť ustanovenia potrebné na to, aby vedecká rada mohla vykonávať svoju činnosť.
            
         
               (6)
            
            
               Mali by sa prijať ustanovenia na zabezpečenie bezproblémovej spolupráce medzi vedeckou radou a špecializovanou vykonávacou štruktúrou ERC.
            
         
               (7)
            
            
               Vedecká rada by mala mať prístup k dokumentom a údajom potrebným na svoju prácu v súlade s nariadením Európskeho parlamentu a Rady (ES) č. 45/2001 (5).
            
         
               (8)
            
            
               V rozhodnutí 2013/743/EÚ sa stanovuje, že členovia vedeckej rady poberajú za uskutočňované úlohy honorár a na tento účel by sa mali stanoviť pravidlá.
            
         
               (9)
            
            
               Rozhodnutie 2007/134/ES by sa malo zrušiť,
            
         ROZHODLA TAKTO:
   Článok 1
   Zriadenie Európskej rady pre výskum
   Európska rada pre výskum (ďalej len „ERC“) sa týmto zriaďuje na obdobie od 1. januára 2014 do 31. decembra 2020. Nahrádza Európsku radu pre výskum zriadenú rozhodnutím Komisie 2007/134/ES a stáva sa jej právnym nástupcom.
   Článok 2
   Členovia vedeckej rady
   1.   Vedeckú radu tvorí predseda ERC a 21 ostatných členov. Týmto sa 21 osôb uvedených v prílohe I vymenúva za ostatných členov vedeckej rady na funkčné obdobie stanovené v danej prílohe.
   2.   Členovia vykonávajú svoje úlohy nezávisle od akýchkoľvek vonkajších vplyvov. Včas informujú Komisiu o akomkoľvek konflikte záujmov, ktorý by mohol narušiť ich objektívnosť.
   3.   Členovia sa vymenúvajú na obdobie štyroch rokov, ktoré je možné raz obnoviť. Člena možno vymenovať na kratšie obdobie ako maximálne funkčné obdobie s cieľom umožniť etapovité striedanie členov na základe rotácie. Členovia zostávajú vo funkcii, kým nie sú nahradení alebo kým sa neskončí ich funkčné obdobie.
   4.   Komisia môže v náležite opodstatnených prípadoch ukončiť z vlastnej iniciatívy funkčné obdobie člena s cieľom zachovať integritu alebo kontinuitu vedeckej rady.
   Článok 3
   Činnosť vedeckej rady
   1.   Vedecká rada prijme svoj rokovací poriadok, ako aj kódex správania týkajúci sa zachovania dôvernosti, konfliktu záujmov a spracúvania osobných údajov v súlade s nariadením (ES) č. 45/2001.
   2.   Vedecká rada sa stretáva na plenárnych zasadnutiach v závislosti od toho, ako si to vyžaduje jej práca. Súhrnné zápisnice z plenárnych zasadnutí sa zverejňujú na webovej stránke ERC.
   3.   Predseda v súlade s rokovacím poriadkom vedeckej rady môže rozhodnúť o tom, že jej zasadnutia budú neverejné.
   4.   Vedecká rada môže zo svojich členov zostavovať stále výbory, pracovné skupiny a iné štruktúry na riešenie osobitných úloh vedeckej rady.
   5.   Predbežné stanoviská vedeckej rady zriadenej rozhodnutím 2007/134/EC týkajúce sa opatrení, ktoré sa majú prijať v súlade s článkom 7 rozhodnutia 2013/743/EÚ, vedecká rada zriadená týmto rozhodnutímpotvrdí alebo zamietne okamžite po svojom zriadení.
   Článok 4
   Spolupráca v rámci Európskej rady pre výskum
   Vedecká rada a špecializovaná vykonávacia štruktúra zabezpečujú jednotnosť strategických a operačných aspektov všetkých činností ERC. Predseda ERC, podpredsedovia vedeckej rady a riaditeľ špecializovanej vykonávacej štruktúry sa zúčastňujú na pravidelných koordinačných stretnutiach v záujme zabezpečenia účinnej spolupráce.
   Článok 5
   Prístup k dokumentom a údajom
   1.   Komisia a špecializovaná vykonávacia štruktúra poskytujú vedeckej rade dokumenty, údaje a pomoc, ktoré potrebuje na svoju prácu, aby mohla fungovať autonómne a nezávisle v súlade s nariadením (ES) č. 45/2001.
   2.   Členovia vedeckej rady používajú dokumenty a údaje poskytnuté v súlade s odsekom 1 iba na účely a úlohy, na ktoré boli poskytnuté, a sú viazaní povinnosťou zachovať ich dôvernosť.
   3.   Vedecká rada prijme primerané organizačné a technické opatrenia na zaručenie bezpečnosti a dôvernosti dokumentov a údajov, aby sa predišlo akémukoľvek neoprávnenému zverejneniu alebo prístupu k nim, ich náhodnému alebo nezákonnému zničeniu, strate alebo zmene údajov a dokumentov.
   4.   Členovia vedeckej rady venujú náležitú pozornosť legitimite, primeranosti, relevantnosti, presnosti, nevyhnutnosti a časovému obmedzeniu zhromažďovania, spracovania a uchovávania osobných údajov.
   5.   V prípade, že prístup k dokumentom a údajom alebo prístup k osobným údajom nie je možné poskytnúť z dôvodov týkajúcich sa ochrany osobných údajov, dôvernosti, bezpečnosti alebo verejného záujmu, Komisia a špecializovaná vykonávacia štruktúra poskytne vedeckej rade písomné vysvetlenie dôvodov, ako aj všetky ďalšie informácie o predmetnej téme, ktorých poskytnutie považuje za prípustné v rámci ustanovení platných nariadení.
   Článok 6
   Vyplácanie honorárov členom vedeckej rady iným než predsedovi ERC
   Pravidlá vyplácania honorárov za úlohy, ktoré uskutočňujú členovia vedeckej rady iní než predseda ERC a úhrada ich cestovných nákladov a diét sa stanovujú v prílohe II.
   Článok 7
   Zrušenie
   Rozhodnutie 2007/134/ES sa zrušuje. Odkazy na zrušené rozhodnutie sa považujú za odkazy na toto rozhodnutie.
   Článok 8
   Nadobudnutie účinnosti
   Toto rozhodnutie nadobúda účinnosť 1. januára 2014.
   
      V Bruseli 12. decembra 2013
      
         
            Za Komisiu
         
         Máire GEOGHEGAN-QUINN
         
            členka Komisie
         
      
   
   
      (1)  Ú. v. EÚ L 347, 20.12.2013, s. 965.
   
      (2)  Rozhodnutie Rady 2006/972/ES z 19. decembra 2006 o osobitnom programe Myšlienky, ktorým sa vykonáva siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013) (Ú. v. EÚ L 400, 30.12.2006, s. 243).
   
      (3)  Rozhodnutie Komisie 2007/134/ES z 2. februára 2007, ktorým sa zriaďuje Európska rada pre výskum (Ú. v. EÚ L 57, 24.2.2007, s. 14).
   
      (4)  Nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (Ú. v. ES L 11, 16.1.2003, s. 1).
   
      (5)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
   
      PRÍLOHA I
      
         Členovia vedeckej rady
      
      
                  Meno a inštitúcia
               
               
                  Koniec funkčného obdobia
               
            
                  Klaus BOCK, Dánska národná nadácia pre výskum
               
               
                  31. decembra 2016
               
            
                  Nicholas CANNY, Írska národná univerzita, Galway
               
               
                  31. decembra 2014
               
            
                  Sierd A.P.L. CLOETINGH, Univerzita v Utrechte
               
               
                  31. decembra 2015
               
            
                  Tomasz DIETL, Poľská akadémia vied
               
               
                  31. decembra 2014
               
            
                  Daniel DOLEV, Hebrejská univerzita v Jeruzaleme
               
               
                  31. decembra 2014
               
            
                  Athene DONALD, Univerzita v Cambridgi
               
               
                  31. decembra 2016
               
            
                  Barbara ENSOLI, Istituto Superiore di Sanità, Rím
               
               
                  31. decembra 2016
               
            
                  Pavel EXNER, Česká akadémia vied
               
               
                  31. decembra 2014
               
            
                  Nuria Sebastian GALLES, Univerzita Pompeu Fabra, Barcelona
               
               
                  31. decembra 2016
               
            
                  Reinhard GENZEL, Inštitút Maxa Plancka pre mimozemskú fyziku
               
               
                  31. decembra 2016
               
            
                  Carl-Henrik HELDIN, Ludwigov inštitút pre výskum rakovniny, Uppsala
               
               
                  31. decembra 2014
               
            
                  Timothy HUNT, Cancer Research UK, South Mimms
               
               
                  31. decembra 2014
               
            
                  Matthias KLEINER, Technická univerzita v Dortmunde
               
               
                  31. decembra 2016
               
            
                  Éva KONDOROSI, Maďarská akadémia vied
               
               
                  31. decembra 2016
               
            
                  Mart SAARMA, Univerzita v Helsinkách
               
               
                  31. decembra 2014
               
            
                  Nils Christian STENSETH, Univerzita v Osle
               
               
                  31. decembra 2017
               
            
                  Martin STOKHOF, Univerzita v Amsterdame
               
               
                  31. decembra 2017
               
            
                  Anna TRAMONTANO, Univerzita Sapienza v Ríme
               
               
                  31. decembra 2014
               
            
                  Isabelle VERNOS, Centrum pre genomickú reguláciu, Barcelona
               
               
                  31. decembra 2014
               
            
                  Reinhilde VEUGELERS, Katolícka univerzita v Leuvene
               
               
                  31. decembra 2016
               
            
                  Michel WIEVIORKA, Centrum pre sociologické analýzy a intervencie, Paríž
               
               
                  31. decembra 2017
               
            
   
      PRÍLOHA II
      
         Pravidlá vyplácania honorárov členom vedeckej rady iným než predsedovi ERC, ako sa uvádza v článku 6
      
      
                  1.
               
               
                  Honoráre členov vedeckej rady iných než predsedu ERC, ako aj ich cestovné náklady a diéty súvisiace s vykonávaním ich úloh vypláca špecializovaná vykonávacia štruktúra v súlade so zmluvou zahŕňajúcou podmienky stanovené v bodoch 2 až 5.
               
            
                  2.
               
               
                  Honoráre podpredsedov vedeckej rady sú 3 500 EUR za plnú účasť na plenárnom zasadnutí a 1 750 EUR za čiastočnú účasť.
               
            
                  3.
               
               
                  Honoráre ostatných členov uvedených v bode 1 sú 2 000 EUR za plnú účasť na plenárnom zasadnutí a 1 000 EUR za čiastočnú účasť.
               
            
                  4.
               
               
                  Platby musí schváliť riaditeľ špecializovanej vykonávacej štruktúry alebo jeho zástupca na základe prezenčnej listiny, ktorú potvrdil predseda ERC a riaditeľ špecializovanej vykonávacej štruktúry alebo ich zástupcovia. Na prezenčnej listine sa pri každom členovi uvádza, či sa zúčastnil na celom zasadnutí (plná účasť) alebo len jeho časti (čiastočná účasť).
               
            
                  5.
               
               
                  Pokiaľ ide o iné zasadnutia než plenárne, špecializovaná vykonávacia štruktúra prípadne uhrádza členom vedeckej rady cestovné náklady a diéty, ktoré sú nevyhnutné na výkon ich činností, v súlade so zmluvou, ktorá sa s nimi uzavrela, a pravidlá Komisie o poskytovaní náhrad pre externých odborníkov (1).
               
            
                  6.
               
               
                  Honorár, cestovné náklady a diéty sa vyplácajú z rozpočtu na operačné výdavky špecifického programu zriadeného rozhodnutím 2013/743/EÚ.
               
            
         (1)  Rozhodnutie Komisie K(2007) 5858.